Hoe om 'n wettige vuurwapeneienaar te word - Jy en die RegJy en die Reg
Tuis › Artikels › Hoe om 'n wettige vuurwapeneienaar te word
Hoe om 'n wettige vuurwapeneienaar te word
Terwyl dit in lande soos die VSA taamlik maklik is om 'n vuurwapen te bekom, is daar streng prosedures wat jy in Suid-Afrika moet volg om 'n wapeneienaar te word.
Dit is, op stuk van sake, 'n gevaarlike objek om te besit en daarom moet eienaars uiters bevoeg wees sodat wapens nie in die verkeerde hande beland nie. Daar moet ook van onregmatige vuurwapens tred gehou kan word.
Marnus Kamfer, regs- en risikobestuurder by AfriForum se Gemeenskapsveiligheid-afdeling, sê die eerste ding wat die voornemende vuurwapeneienaar moet doen, is om 'n bevoegdheidsertifikaat te bekom vir die klas wapen wat hy of sy wil hê. "Dit moet gedoen word deur 'n geakkrediteerde instelling en behels 'n teoretiese en praktiese assessering. Indien die kandidaat dan slaag, kan hy of sy bewys daarvan (gewoonlik in die vorm van 'n sertifikaat) na sy of haar naaste polisiekantoor neem om vir die formele bevoegdheidsertifikaat aansoek te doen."
Hy sê die polisiekantore verskaf daarna vorms en stawende dokumente en bykomende inligting soos deur die aansoekvorm vereis, moet vervolgens ingedien word, tesame met die bewys van betaling van die voorgeskrewe fooi. "Die aansoek word dan geloods word en as alles goed gaan, kan die bevoegdheidsertifikaat na 'n paar maande by die polisiekantoor afgehaal word. Die Suid-Afrikaanse Polisiediens (SAPD) stuur SMS-boodskappe om die persoon te verwittig waar die proses trek en wanneer die sertifikaat afgehaal kan word."
Volgens Kamfer kan die voornemende vuurwapeneienaar dan die gesogte wapen aanskaf. "Die aangeskafte wapen bly egter in die besit van die verkoper tot en met die kandidaat in besit is van sy of haar lisensie. Alle besonderhede van die wapen word afgeneem deur die koper en word saam met ander inligting op die aansoekvorm vir die lisensie ingevul. Die bevoegdheidsertifikaat moet aangeheg word en daar moet weer 'n voorgeskrewe fooi betaal word. Die aansoek om die lisensie word dan weer by die polisiekantoor geloods."
As alles vlot verloop, sal die SAPD na 'n paar maande die suksesvolle kandidaat verwittig dat hy sy lisensie kan kom afhaal, waarna hy of sy die vuurwapen in besit kan neem.
Hoeveel wapens mag jy besit?
Kamfer sê dat art. 4 van die Wet op Beheer van Vuurwapens (Wet 60 van 2000) aandui watter vuurwapenklasse nie gelisensieer kan word nie. "Dit sluit onder meer outomatiese aanvalsgewere in. Vuurwapens word gewoonlik in drie klasse opgedeel – te wete handwapens, semioutomatiese gewere en jaggewere. Elke klas het sy eie vereistes.
"Die aantal vuurwapens wat mag besit word, hang af van die applikant se status. 'n Sportskut en professionele jagter sal byvoorbeeld meer wapens mag besit as die man op straat."
Kamfer herinner vuurwapeneienaars daaraan dat die amnestie vir die tydperk tussen 1 Desember 2019 en 31 Mei 2020 geld. "Enigiemand wie se lisensie verval het of onwettig in besit is van 'n vuurwapen, kan gedurende die tydperk sodanige wapen by sy of haar naaste polisiekantoor inhandig sonder om vervolg te word. Die persoon wat die vuurwapen op dié wyse inhandig, word dan ook die geleentheid gegun om binne 14 dae nadat die wapen ingehandig is van voor af aansoek vir die vuurwapen te doen."